Title: Appmarketing: optimització, mètriques i promoció
Course: CFGS - Disseny i edició de publicacions impreses i multimèdia > Section: Comercialització d'APPs per a dispositius mòbils

Appmarketing. Tècniques d'optimització ASO (App Store Optimization)

App Store Optimization (ASO)

L'App Store Optimization (ASO) és l'aplicació de tècniques d'optimització d'una aplicació mòbil en el moment de la seva publicació en un app market amb la finalitat d'aconseguir que la nostra app aparegui en els primers resultats en les cerques que realitzen els usuaris.

Apliquem aquestes tècniques per obtenir visibilitat en l'app market, la qual cosa té una relació directa amb el nombre d'instal·lacions a dispositius mòbils que tindrà la nostra app, ja que en ser més visible als usuaris més possibilitats de descàrrega hi ha.

És clar que l'objectiu de l'optimització a l'app market és aconseguir més descàrregues de l'app. Això es produirà, en primer lloc, com a conseqüència que les paraules que utilitzi l'usuari com a criteri de cerca coincideixin amb les anomenades "keywords", que són les paraules clau que haurem configurat en el moment de la publicació al market, com les paraules que identifiquen millor la nostra app, i que són les que nosaltres mateixos utilitzaríem en un cercador per localitzar una app com la nostra.

L'ASO és, doncs, el SEO de les apps per a dispositius mòbils i és, per tant, molt important en una estratègia d'app marketing.

Elements que intervenen a l'ASO

Els elements que cal configurar en la publicació de l'app per assolir un bon posicionament de l'app en els resultats de cerca de l'app market són:

1. Nom d'app: El nom de l'app ha ser atractiu i contenir les keywords (paraules clau) principals per les que voleu ser trobats en l'app market. Cal evitar termes genèrics o substancialment similars al d'altres apps.

- Google Play Store: màxim 30 caràcters.
- Apple Store: màxim 23 caràcters.

2. Keywords (paraules clau): És molt important fer una bona selecció de paraules clau. S'han d'introduir les paraules separades per comes ",", fins a un màxim de 100 caràcters. Per maximitzar el màxim de paraules en aquests 100 caràcters cal evitar:

- Els plurals de les paraules que ja hem inclòs en singular.
- El nom de les categories del market i la paraula "app".
- Paraules duplicades.

Només es poden configurar a l'app market d'Apple i Microsoft. Google Play Store no disposa d'aquesta opció.

3. Icona de l'app: No té indicència en l'ASO però el seu atractiu és determinant per captar l'atenció de les persones usuàries. Si publiquem l'app en diferents app markets, cal que la icona sigui la mateixa per enfortir la imatge de marca (branding).

- Google Play Store: fitxer PNG de 32 bits, de 512 píxels x 512 píxels, amb un tamany màxim de fitxer de 1024 kB.
- Apple Store: es recomana fitxer PNG de 24 bits, de 1024 píxels x 1024 píxels. No s'indica el tamany màxim del fitxer.

4. Descripció de l'app: És, juntament amb les captures de pantalla, l'eina de màrqueting més important per captar l'interès. Ha de ser breu, aclaridora i convincent a l'hora de vendre l'app i les seves funcionalitats.

Cal tenir present que la utilització repetitiva o irrellevant de paraules clau al nom (optimització exagerada), a la descripció o a la descripció promocional de l'app pot crear una experiència negativa de la persona usuària i donar lloc a la suspensió de l'app al market i bloquejar el compte del desenvolupador.

- Play Store: Es disposa d'una descripció breu, d'un màxim de 80 caràcters, que és el primer text que veuran els usuaris quan consultin la pàgina de l'app, que poden desplegar el text per veure la descripció completa de l'app, que pot tenir fins a 4.000 caràcters.
- Apple Store: En aquest market la descripció no té efectes en el posicionament de l'app en els resultats de cerca donat que aquesta funció en l'Apple Store la fan les keywords. La descripció queda parcialment oculta quan es visualitza la pàgina de l'app, podent accedir a la descripció completa clicant sobre "... Més". Això posa en evidència la importància de les primeres frases de la descripció.

5. Captures de pantalla: Són l'element que identifica millor l'app als markets i, per tant, caldrà seleccionar-les molt bé per captar l'atenció de l'usuari. Si publiquem un vídeo relacionat amb l'app, aquesta posicionarà millor en els resultats de cerca.

- Play Store: Tenim la possibilitat de pujar fins a 7 imatges. També es permet pujar un vídeo relacionat amb l'app.
- Apple Store: Permet pujar fins a 5 imatges i un vídeo.

A banda d'aquests cinc elements cal una bona elecció de la Categoria del market on quedarà publicada l'app. Si la nostra intenció és publicar a diferents app markets perquè desenvolupem l'app per a dispositius android o IOS, per exemple, és important que les apps es classifiquin en les mateixes categories, o similars si no hi ha coincidències, als diferents app markets.

Fonts:

Depeloper Console Google Play

Apple Store Product Page

Els canals d'appmarketing

Actualment hi ha publicades quasi dos milions d'aplicacions al Play Store de Google i a l'Apple Store. Això vol dir que els app markets estan saturats i que moltes d'aquestes aplicacions publicades passen desapercebudes perquè ningú sap que hi són i, en conseqüència, ningú les utilitza.

Es calcula que durant l'any 2015 hi ha hagut 200.000 milions de descàrregues d'apps i que hi ha més de 2.000 milions de persones usuàries de telèfons intel·ligents. Això vol dir que a cada dispositiu mòbil es descarreguen a l'any entre 90 i 100 apps.

Totes aquestes aplicacions que passen desapercebudes i les que s'acaben desinstal·lant del dispositiu perquè no s'utilitzen i són substituïdes per altres de noves, tenen un impacte molt negatiu en el mercat de les apps. Hi ha molts desenvolupadors que veuen com els seus nous projectes no acaben d'aconseguir descàrregues per aquesta sobresaturació d'aquestes apps que podríem titllar de "zombies", que impedeixen destacar les noves apps en els resultats de cerca.

És per això que és important que la nostra app tingui una bona optimització al market on es publica (ASO), tot i que en una tendència creixent en l'augment de les apps als markets són necessàries altres accions d'appmarketing.

Pàgina web de l'app.

Tenir una pàgina web atractiva genera tràfic cap els markets que es tradueix en més descàrregues. A més a més, la pàgina web es pot posicionar als cercadors amb una bona estratègia SEO (Search Engine Optimization), l'equivalent a l'ASO de les apps, i també invertint diners en SEM (Search Engine Marketing), un sistema de subhastes de publicitat als cercadors.

Tot i que existeixen serveis online de creació de pàgines web sense cost, hi ha solucions de hosting amb domini inclòs des de 2 euros al mes, amb la possibilitat d'instal·lar un gestor de continguts gratuït com Wordpress, Joomla o Drupal, amb infinitat de plantilles i connectors per donar un aspecte molt professional a la nostra web.

Social mèdia.

La presència a les xarxes socials és imprescindible en una bona estratègia d'appmarketing.

Facebook, amb més de 1.500 milions d'usuaris actius, és el mercat ideal per promocionar la nostra app. És per això que en parlem de la promoció a Facebook en l'apartat següent d'aquest llibre.

La presència en altres xarxes socials ha de formar part de una estratègia global d'appmarketing que defineixi clarament quines accions i missatges es fan arribar a les persones usuàries per cada canal. Les accions sense sentit i la presència només pel fet d'haver-hi de ser, poden ser percebudes negativament.

Blogs especialitzats, Apps Discovery, influencers i early adopters.

Hi ha altres possibilitats per augmentar les nostres descàrregues al market i així millorar el nostre posicionament als resultats de cerca dels app markets.

És el cas dels blogs especialitzats que mitjançant un reportatge o review de la nostra app poden proporcionar-nos un elevat nombre de descàrregues en un període curt de temps. Tot i que podem trobar algú que recomani la nostra app de forma gratuïta, en general aquest és un servei de pagament i la quantitat a pagar depèn de la grandària de la comunitat de persones usuàries d'aquests blogs.

Sense ànim de donar publicitat de cap servei en concret, s'adjunten alguns enllaços de blogs especialitzats:

El androide libre.

Esfera Iphone.

AppZapp.

Un cas similar és el dels influencers i els early adopters, persones amb un gran nombre de seguidors a les xarxes socials, com Facebook o Youtube, que també fan reviews o simplement recomanen apps o jocs des dels seus perfils a les xarxes. El cost depèn també, del volum de seguidors dels seus perfils.

El cas de les Apps Discovery, és una mica diferent tot i que de vegades estan vinculades a blogs especialitzats. Es tracta d'apps que podem descarregar dels markets que ofereixen serveis diversos com anunciar les noves apps publicades o actualitzacions, o també llistar les apps que s'ofereixen temporalment a un preu inferior per estar en promoció al market. Conèixer el seu funcionament pot ser útil per fer-nos visibles a les seves comunitats d'usuaris. Podem trobar aquestes apps als markets fent una cerca utilitzant expressions com "Top Apps" o "App Sales".

La promoció a Facebook

Facebook és el canal d'appmarketing més interessant per fer la promoció de la nostra app ja que és la xarxa social amb més persones usuàries. Concretament, a Catalunya hi ha quasi dos milions de perfils a Facebook, dels quals la meitat corresponen a persones que viuen a Barcelona.

Com són les persones usuàries de Facebook?

- Les dues terceres parts són internautes del target entre 18 i 40 anys.
- Una de cada quatre persones disposa de titulació universitària.
- El 80% del trànsit de Facebook és via mòbil.
- El 90% de les persones segueixen marques, amb una mitjana de quasi 30 pàgines.

És per aquest últim aspecte que és tant important que la nostra app tingui la seva pàgina a Facebook.

Les pàgines de Facebook no permeten afegir "amistats". Les persones usuàries es vinculen amb una pàgina amb un "M'agrada". Podeu consultar la popularitat a Facebook d'apps com Wallapop, Heygo o Groupnote, i contrastar els seus "M'agrada" amb els de la pàgina d'un dels jocs estrella per a dispositius mòbils Candy Crush Saga.

Com crear una pàgina a Facebook.

La creació de la pàgina de la nostra app a Facebook s'ha de fer des d'un perfil existent.

És per això que primer cal que una persona del grup faci la inscripció d'un nou perfil amb un compte de correu vinculat al projecte (per exemple, de Gmail), des de la pàgina principal de Facebook.

Tot seguit s'haurà de fer la migració d'aquest compte a Pàgina de Facebook (https://ca-es.facebook.com/pages/create.php?migrate). El tipus de pàgina que més s'ajusta a una app per a dispositiu mòbil és la de "Marca o producte", categoria "Pàgina de l'aplicació".

Acabada la migració a pàgina del compte, es podrà incorporar com a administradors o editors de la pàgina a la resta de membres del grup, des de l'opció "Rols de la pàgina" de la "Configuració".

Ja hem creat la pàgina. I ara què?

Ara toca començar a publicar continguts amb informació que pugui aportar valor perquè la pàgina agradi a les persones usuàries de Facebook i així aconseguir que es vinculin a la pàgina amb un "M'agrada" o "Like".

Una bona publicació a Facebook:

- Ha de tenir uns 80 caràcters, donat que les publicacions més curtes tenen un 66% més d'interaccions.
- Ha d'incorporar vídeos, imatges, esdeveniments o enllaços.
- Han d'incitar a la participació en forma de "Share" (compartir la publicació) o d'un comentari a la publicació.

Les publicacions a Facebook no es mostren de forma directa a totes les persones vinculades a la pàgina, sinó que només es mostren a una part d'aquestes persones i segons l'èxit de la publicació, aquesta es va mostrant a la resta. Aquest procés depèn de l'algoritme Edgerank.

Edgerank es basa en la nostra pròpia publicació susceptible d'aparèixer en els canals de notícies de les persones que segueixen la nostra pàgina, i en els edges o accions que es fan sobre la publicació, i que poden ser un "Like", quan agrada la publicació, un "Share", quan es comparteix, i/o un comentari. Des d'octubre de 2015, hi ha noves reaccions a Facebook: a banda del "Like" o "M'agrada", també podem interactuar amb una publicació amb un "M'encanta", "Em diverteix", "M'alegra", "Em sorprèn", "M'entristeix" o "M'enfada".

Amb qualsevol d'aquestes accions la persona usuària li està dient a Facebook si li interessa una publicació en la seva pròpia pàgina de notícies, educant a Facebook sobre les seves preferències.

Crear una promoció a Facebook.

Per optimitzar la nostra pàgina a Facebook disposem d'infinitat d'aplicacions que ens proporcionen la possibilitat de crear promocions personalitzades.

Una de les més conegudes és EasyPromos, que actualment ofereix 19 tipus de promoció diferents per a la nostra pàgina, que es poden consultar a: http://www.easypromosapp.com/aplicaciones/. Entre aquestes promocions hi ha, per exemple, la possibilitat de crear concursos, totalment fiables, amb l'elecció neutral dels guanyadors.

Aquest tipus d'aplicacions és de pagament, tot i que sempre tenim el recurs d'explorar l'"App Center" de Facebook (https://www.facebook.com/games/) a la recerca de recursos gratuïts per a la nostra pàgina. Tot i que aquest centre d'aplicacions està orientat als jocs podem utilitzar el cercador per trobar també aplicacions.

La publicitat a Facebook amb Facebook Ads.

Amb els anuncis de Facebook es poden fer campanyes de publicitat per atraure persones usuàries cap a la nostra pàgina.

Es pot triar el tipus de persona a qui es vol arribar i, per tant, els anuncis tenen més rellevància en mostrar-se a un determinat target o segment de persones. Es poden segmentar per ubicació (per país, província, codi postal o zona sobre mapa), per dades demogràfiques (edat, sexe o idioma), per interessos (música, cinema, esports, jocs, compres, etc.) o per comportaments (activitats o events als que assisteixen, compra de determinats articles, tipus de dispositiu que utilitzen per connectar-se, etc.).

Facebook Ads també mesura el rendiment dels anuncis i ens permet saber quantes persones els han vist i quantes han interactuat fent un clic.

Es pot consultar la Guia d'anuncis de Facebook Ads a: https://www.facebook.com/business/ads-guide.

També hi ha informació específica d'anuncis sobre descàrregues i d'interacció amb aplicacions a: https://ca-es.facebook.com/business/learn/facebook-create-ad-app-install-engagement.

Analítica d'apps

Ja hem publicat la nostra app i planificat les accions de promoció. Però, ja està tot fet? Què passa a partir d'aquest moment?

En aquest punt és quan l'analítica d'apps ens proporciona les mètriques per mesurar l'èxit o el fracàs de la nostra app.

- Quantes persones han descarregat l'app?
- Com ha crescut el nombre d'aquestes descàrregues?
- Amb quina freqüència utilitzen les persones usuàries la nostra app?
- Com està valorada la nostra app al market?
- Quantes vegades s'ha acabat desinstal·lant la nostra app dels dispositius on s'havia descarregat?

La resposta a aquestes preguntes permet dur a terme accions per millorar l'experiència de les persones usuàries amb la nostra app com, per exemple:

- Aplicar altres criteris en l'optimització de l'app, com fer canvis en les keywords o millorar la descripció o les captures de pantalla.
- Fer noves campanyes d'appmarketing, utilitzant nous canals, o reorientant les estratègies de promoció en els canals actuals.
- Actualitzar la nostra app amb noves funcionalitats.

Hi ha diferents eines d'analítica d'apps. Google i Apple tenen les seves pròpies eines:

Google Analytics permet obtenir informació sobre com els usuaris troben i utilitzen les apps que hem desenvolupat. Un cop configurat Google Analytics, es poden veure aquestes dades a la pàgina Estadístiques de l'app a la Consola per a desenvolupadors (Més informació per als desenvolupadors a: https://developers.google.com/analytics/devguides/collection/android/v4/).

iTunes Connect App Analytics és l'eina d'Apple d'analítica d'apps per a desenvolupadors, que també permet obtenir estadístiques de la nostra app. Podem consultar l'App Analytics Guide a http://help.apple.com/itc/appanalytics/ i obtenir més informació a l'ajuda d'iTunes Connect (https://itunespartner.apple.com/en/apps/faq/App%20Analytics_Overview).

També hi ha eines de tercers molt útils per mesurar l'analítica d'apps:

- Flurry (http://www.flurry.com/).

- Localytics (https://www.localytics.com/).

Mètriques per a l'avaluació d'apps

Les eines d'analítica d'apps ens permeten conèixer què passa dins de la nostra app i com l'estan utilitzant les persones usuàries. Aquesta informació és clau per valorar la publicació de l'app al market i per prendre decisions, si s'escau, de millora de l'optimització o de replantejament de les estratègies d'appmarketing.

Els factors que depenen de les persones usuàries de l'app que cal mesurar (mètriques), i que determinen el posicionament de l'app en els resultats de cerca són:

- Nombre de descàrregues o instal·lacions: Una app amb moltes descàrregues té més possibilitats de posicionar-se millor i aconseguir que es descarregui encara més.
- Valoració de l'app: Les persones que descarreguen l'app poden valorar-la al market i aquesta valoració és molt important per a l'ASO i per a la conversió en noves descàrregues. Un nombre alt de valoracions positives serà un indicador de la qualitat de l'app i el millor reclam per a la seva descàrrega.
- Comentaris: Els comentaris també tenen una relació directa amb la qualitat de l'app. Si una app no és prou bona o no s'ajusta al que les persones usuàries esperen, difícilment aconseguirà comentaris positius. Els comentaris, doncs, donen molta informació sobre l'app i acaben essent el millor recomanador de les persones usuàries en la decisió de descarregar o no l'app.

En el cas concret del Play Store de Google, en tant que producte de Google que té accés al seu motor de cerca, tindrà molta importància que la nostra app estigui enllaçada en llocs web amb un bon posicionament a Google. És el que es coneix com a linkbuilding en màrqueting digital.