Title: Oportunitats de negoci en el mercat de les apps
Course: CFGS - Disseny i edició de publicacions impreses i multimèdia > Section: Comercialització d'APPs per a dispositius mòbils

Oportunitats de negoci en el mercat de les apps

Anàlisi del mercat de les apps

Segons l'enquesta realitzada l'any 2015 per l'Institut Nacional d'Estadística (INE), sobre l'equipament i ús de les tecnologies d'informació i comunicació, quasi el 80% de les persones entrevistades es connecten a internet de banda ampla a través del seu dispositiu mòbil. Tanmateix, el 60% les persones també accedeixen a internet a través de la connexió per ADSL i el 30% ho fan també per connexió de cable o fibra òptica.

L'evolució de la tecnologia des de l'aparició dels primers dispositius mòbils en la dècada dels 80 i la irrupció de les xarxes socials en les nostres vides tot entrat el segle XXI, ens ha convertit en persones "mobilitzades" en un doble sentit: el dispositiu mòbil ja és considerat una extensió del nostre propi cos i el fet de poder estar permanentment connectats en comunitat a través de les xarxes socials, ha multiplicat la nostra capacitat per mobilitzar-nos col·lectivament.

En aquest nou escenari de connectivitat global tot ha anat molt ràpid. Ja s'han venut més dispositius mòbils que persones hi ha al món. Les principals xarxes socials ja superen els mil milions de persones usuàries. Empreses de tot tipus i dimensió han assaltat aquest nou mercat vinculat a la connectivitat mòbil i, en pocs anys, ja presenta símptomes de saturació i atomització.

En les dues principals plataformes de distribució d'apps ja hi ha disponibles més de dos milions d'apps i aquest nombre no para de créixer cada dia, tot i que es calcula que més del 95% d'aquestes apps no ofereixen cap tipus de rendibilitat als seus creadors.

I l'any 2015, de les més de 300 milions de descàrregues d'apps dels markets de Google i Apple, el 25% d'aquestes apps descarregades només es van utilitzar una vegada i més del 50% no van tenir més d'un mes de vida en els dispositius.

Vista la situació actual, encara hi ha oportunitats de negoci en el mercat de les apps? Si la nostra app té algun valor per a la persona que l'hagi descarregat, la resposta és sí.

De les principals categories en les que podem agrupar les apps, entreteniment, productivitat, compres i proximitat, el mercat de les apps d'entreteniment, com és el cas dels jocs, està copsat per les principals empreses de la indústria del videojoc i per noves empreses del sector amb molts recursos com Rovio o King, que deixen poc marge a la resta de competidors.

En la resta de categories (productivitat, compres i proximitat) encara hi ha marge per al desenvolupament d'apps que aportin valor a les persones usuàries i que tinguin un component d'innovació que les faci destacar de la resta d'apps similars.

Les plataformes de distribució d'apps

Les principals plataformes de distribució d'apps són:

- Google Play, de Google, amb apps i jocs per als dispositius amb sistema operatiu Android.
- App Store, d'Apple, per a dispositius amb sistema operatiu IOS.
- Microsoft Store, de Microsoft, per a dispositius amb sistema operatiu Windows Mobile.

Aquestes plataformes de distribució facturen milers de milions d'euros a l'any i, per tant, no és estrany que hagin aparegut altres alternatives per a distribuir apps i que en el futur més proper els canals de distribució augmentin. Les alternatives més importants són:

- Amazon Appstore, la tenda d'apps Android d'Amazon.
- Samsung Galaxy Apps, per a dispositius Galaxy de Samsung.

Tot i que teniu al vostre abast aquests enllaços a les versions web dels app markets, és recomanable visitar els app markets des del dispositiu mòbil.

Cercar els nostres potencionals competidors.

És important, abans de tirar endavant la nostra idea d'app, fer una cerca per les diferents plataformes de distribució d'apps o app markets per explorar si hi ha oferta existent d'apps similars a la que volem desenvolupar.

Les apps als markets s'organitzen per categories. També és important conèixer les apps que hi ha classificades a cadascuna de les categories per ubicar la nostra en la categoria més addient en el moment de la publicació de l'app.

De la idea a l'app

La pedra filosofal del mercat de les apps no existeix. No hi ha fórmules màgiques ni receptes que ens assegurin milers o milions de descàrregues.

No obstant, un bon plantejament d'inici augmenta les possibilitats d'èxit.

Qui descarregarà la meva app?

Abans de crear una app, cal pensar en les persones usuàries potencials.

- Crearàs una app per a un grup de persones concret? joves, gent gran, estudiants, autònoms, aturats, ...
- Serà per a persones del teu poble, comarca o país, o vols que la app sigui internacional?
- Tens clar quin valor aportarà a les persones que la descarreguin? Satisfarà necessitats d'entreteniment, d'informació? Donarà resposta a un problema concret?

Conèixer a les persones que utilitzaran la teva app abans de crear-la pot ajudar-te a prendre decisions importants des de l'inici i et facilitarà el procés de disseny i programació perquè la crearàs pensant en elles.

Acotar o segmentar el nostre públic objectiu ens permet concentrar les accions de appmarketing a un grup concret i per tant, ser més efectius a donar a conèixer l'app.

Estàs al cas de les tendències en el mercat de les apps?

Estar pendent de què està de moda als app markets és important per a què la teva app tingui èxit.

No es tracta de copiar res sinó de veure cap a on va el mercat de les apps i quins són els gustos de les persones que consumeixen apps. No podem perdre el temps en el desenvolupament d'apps que ja han passat de moda.

Per ajudar-nos en la cerca d'aquesta informació disposem d'App Annie, una aplicació web que ens proporciona molta informació sobre, per exemple, les apps més descarregades per tipus de dispositiu i filtrades per categories, paísos i altres paràmetres.

És molt fácil deixar-nos portar per les nostres idees i crear apps al nostre gust, però cal assegurar-se que algú descarregarà la nostra app.

Què ofereix de nou la teva app?

Si les apps ja es poden comptar per milions als app markets, és important que la teva app pugui destacar en algun aspecte sobre la resta d'apps. Caldrà pensar abans de crear-la en què serà diferent i com faré que el grup de persones potencialment usuàries percebi que l'app és especial.

Ara ja pots pensar en quina app vols desenvolupar en el teu projecte.

A títol d'exemple, pots consultar les apps guardonades a l'mSchools App Awards 2015.

També disposem a internet de diferents recursos que ens poden ajudar amb les idees que es poden convertir en apps:

http://smartcityapphack.com/

http://lameva.barcelona.cat/appscultura/ca/

http://dadesobertes.diba.cat/pagina/idees-i-exemples

http://www.7billionideas.com/

http://www.ideaswatch.com/